KOMISIJOS REGLAMENTAS (EB) Nr. 1878/2004
2004 m. spalio 28 d.
nukrypstantis nuo Tarybos reglamento Nr. 136/66/EEB ir Tarybos reglamento (EEB) Nr. 2261/84 nuostatų dėl alyvuogių derlingumo ir aliejaus gamybos apimčių nustatymo Kipre, Maltoje ir Slovėnijoje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą, ypač į jo 41 straipsnio pirmą pastraipą,
kadangi:
(1)
1984 m. liepos 17 d. Tarybos reglamento (EEB) Nr. 2261/84, nustatančio bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms suteikimo taisykles (1), 18 straipsnyje numatyta, kad 1966 m. rugsėjo 22 d. Tarybos reglamento Nr. 136/66/EEB dėl bendro aliejų ir riebalų rinkos organizavimo (2) 5 straipsnio 7 dalyje nurodytas alyvuogių derlingumas ir aliejaus gamybos apimtis nustatoma vienarūšėms gamybinėms zonoms, remiantis kiekvienos valstybės narės gamintojos pateiktais skaičiais.
(2)
Kipro, Maltos ir Slovėnijos atveju, atsižvelgiant į žemą jų gamybos lygį, statistiniai rezultatai turėtų būti gaunami iš vienintelės regioninės gamybos zonos ir mažo mėginio, kuris nesuteiktų pakankamai tikslių duomenų nacionaliniu lygiu. Todėl gauti duomenys būtų nenuoseklūs ir netinkami naudoti atliekant patikrinimą.
(3)
Siekiant Kipre, Maltoje ir Slovėnijoje išvengti nereikalingos administracinės naštos dėl derliaus apskaičiavimo metodo taikymo vien tik 2004-2005 prekybos metais, kurio rezultatai vis tiek būtų neadekvatūs, reikėtų nukrypti nuo Reglamento Nr. 136/66/EEB 5 straipsnio 7 dalies bei nuo Reglamento (EEB) Nr. 2261/84 18 straipsnio nuostatų ir nenustatinėti šiose valstybėse narėse alyvuogių derlingumo ir aliejaus gamybos apimčių minėtaisiais prekybos metais.
(4)
Šiame reglamente numatytos priemonės atitinka Aliejaus ir riebalų valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
2004-2005 prekybos metais Reglamento Nr. 136/66/EEB 5 straipsnio 7 dalis ir Reglamento (EEB) Nr. 2261/84 18 straipsnis Kiprui, Maltai ir Slovėnijai netaikomi.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 28 d.